2023.6.16.
HU
Az Európai Unió Hivatalos Lapja
C 214/85 2023. január 18., szerda
14. hangsúlyozza, hogy az Ukrajnával szemben jogellenesen, provokáció nélkül indított, indokolatlan agressziós háború óriási hatással volt a globális élelmezésbiztonságra, mivel Ukrajna a világ ötödik legnagyobb gabonaexportőre; 15. mély aggodalmának ad hangot az ukrajnai nukleáris létesítmények biztonságával kapcsolatban, amelyeket folyamatosan a katonai bombázás veszélye fenyeget; kéri az Uniót, a tagállamait és a nemzetközi közösséget, hogy hozzanak létre biztonsági övezeteket e nukleáris létesítmények körül; Az uniós politika, eszközök és diplomácia megerősítése az emberi jogok és a demokrácia védelme és előmozdítása érdekében a világban Szomszédsági, Fejlesztési és Nemzetközi Együttműködési Eszköz (Globális Európa) és az „emberi jogok és demokrácia” tematikus program 16. kéri az EU-t, hogy emberi jogi külpolitikájának megerősítése érdekében gondolkodjon el azon, hogyan lehetne az emberi jogokon alapuló megközelítést valamennyi uniós eszközben és stratégiában előmozdítani és a legjobban alkalmazni, valamint hogyan lehetne alkalmazkodni a kialakulóban lévő geopolitikai helyzethez, illetve formálni azt; hangsúlyozza, hogy a Szomszédsági, Fejlesztési és Nemzetközi Együttműködési Eszköz (Globális Európa) – beleértve annak „emberi jogok és demokrácia” tematikus programját is – az EU egyik legfontosabb eszköze, amely arra szolgál, hogy szerte a világban javítsa az emberi jogi helyzetet, valamint segítsen a reziliens, befogadó és demokratikus társadalmak előmozdításában a tekintélyelvű rendszerek befolyásának ellensúlyozása mellett; hangsúlyozza, hogy a helyi civil társadalmi szereplők szerepvállalása létfontosságú ahhoz, hogy megvédjék az emberi jogokat és a demokráciát hazájukban, és ismételten kéri, hogy teljes mértékben vonják be őket az EU valamennyi idevágó külső tevékenységébe; e tekintetben üdvözli a civil társadalmi szervezetek és az aktivisták számára a Szomszédsági, Fejlesztési és Nemzetközi Együttműködési Eszköz (Globális Európa) „emberi jogok és demokrácia” tematikus programja és a Demokráciáért Európai Alapítvány keretében világszerte nyújtott felbecsülhetetlen értékű segítséget; hangsúlyozza, hogy a Szomszédsági, Fejlesztési és Nemzetközi Együttműködési Eszköz (Globális Európa) nagy jelentőséget tulajdonít annak, hogy a nemzetközi és helyi stratégiai partnereivel előmozdítsa az emberi jogokat és a demokráciát, többek között az uniós választási megfigyelő missziókon keresztül; hangsúlyozza a Parlamentnek az eszköz programozási folyamatában betöltött szerepét, és arra kéri a Bizottságot és az EKSZ-t, hogy javítsák a releváns információk időben történő megosztását annak érdekében, hogy a Parlament a Szerződésekben foglaltaknak megfelelően tudja ellátni feladatát, különösen a Bizottsággal folytatott magas szintű geopolitikai párbeszédek során; kéri a Bizottságot és az EKSZ-t, hogy folytasson párbeszédet a Parlamenttel az e tekintetben történő javulás biztosítása érdekében; 17. hangsúlyozza a Szomszédsági, Fejlesztési és Nemzetközi Együttműködési Eszköz (Globális Európa) keretében megvalósuló projektek és kezdeményezések hosszú távú tervezésének és további támogatásának fontosságát, különösen a konfliktusok, háborúk és természeti katasztrófák sújtotta régiók esetében; kéri a Bizottságot és az EKSZ-t, hogy a demokrácia támogatását horizontális prioritásként építsék be a Szomszédsági, Fejlesztési és Nemzetközi Együttműködési Eszköz (Globális Európa) valamennyi tematikus és földrajzi programjába; 18. ismételten kéri, hogy a Szomszédsági, Fejlesztési és Nemzetközi Együttműködési Eszköz (Globális Európa) finanszírozási megállapodásaiban az emberi jogokkal kapcsolatos rendelkezések tekintetében biztosítsanak nagyobb átláthatóságot, és tisztázzák az ilyen megállapodások az emberi jogok, a demokratikus elvek vagy a jogállamiság megsértése, valamint súlyos korrupció esetén történő felfüggesztésének mechanizmusát és kritériumait; kéri a Bizottságot, hogy tartózkodjon attól, hogy operatív együttműködési megoldásként harmadik országok kormányainak nyújtott költségvetési támogatást alkalmazzon olyan országok esetében, ahol az emberi jogok széles körű megsértésének és az emberi jogok védelmezőinek elnyomásának tanúi; Az EU emberi jogi különleges képviselője 19. teljes mértékben támogatja az EU emberi jogi különleges képviselőjének (EUKK) munkáját, amelyet az emberi jogok védelme és előmozdítása terén végez világszerte a harmadik országok bevonása és a hasonló felfogású partnerekkel folytatott együttműködés keretében, továbbá támogatja az uniós emberi jogi politikák hatékonyságának javításában játszott fontos szerepét, amelyet a koherencia növelésére irányuló erőfeszítésein keresztül tölt be; hangsúlyozza, hogy e következetesség további javítása érdekében szoros együttműködésre van szükség az EU emberi jogi különleges képviselője és az egyes országokkal és régiókkal foglalkozó más különleges képviselők között, és szorgalmazza, hogy az emberi jogi különleges képviselő szerepe kapjon nagyobb láthatóságot; hangsúlyozza annak fontosságát, hogy az EU emberi jogi különleges képviselője továbbra is együttműködjön a nemzetközi szervezetekkel, köztük az ENSZ-szel és az ENSZ Emberi Jogi Tanácsa által kinevezett különleges előadókkal, valamint más országok emberi jogokért felelős képviselőivel vagy küldötteivel; kéri, hogy az EU különleges képviselője még inkább emeljen szót a nyilvánosság előtt az egyes emberijog-védőkkel kapcsolatban, és szorosan működjön együtt az uniós és nemzeti civil társadalmi szervezetekkel és emberijog-védőkkel; hangsúlyozza annak fontosságát, hogy az EU országok és régiók helyzetében illetékes különleges képviselői működjenek együtt az emberi jogok védelmével és az egyedi esetekkel foglalkozó nemzeti hatóságokkal; arra bátorítja a EU emberi jogi különleges képviselőjét, hogy tegyen diplomáciai erőfeszítéseket a nemzetközi humanitárius jog és a nemzetközi igazságszolgáltatás számára biztosított uniós támogatás fokozása érdekében;